ערן בן-זאב כהרשלה בהצגה "חלם"
ערן בן-זאב יחד עם ציפקה העז (מיכל ברנד) בהצגה "חלם"
**ערן בן זאב** (נולד ב-7 באוגוסט 1959) הוא שחקן ישראלי.

קורות חייו
----------

ערן בן זאב נולד בתל אביב לבתיה, מורה במקצועה, ומרדכי בן זאב. בהיותו בן שנתיים, עברה המשפחה לחיפה בעקבות הקמתו של התיאטרון העירוני חיפה, שאביו היה בין מייסדיו. אחיו הגדולים הם הזמר דורי בן זאב והמחזאית והמשוררת חמוטל בן זאב. ערן גדל בבית שכולו תיאטרון, אך לא שאף בעצמו להיות שחקן. בילדותו ובנערותו שיחק כדורגל במכבי חיפה. את שירותו הצבאי עשה בנח"ל בקיבוץ רביבים. עם תום שירותו נסע לטיול בארצות הברית.

בן זאב עבר לגור בתל אביב ולמד בסטודיו למשחק ניסן נתיב בתל אביב (1988-1985). בתום לימודיו שיחק בתיאטרון חיפה בהצגה "חיי נישואים", לפי ספרו של דוד פוגל, בבימויו של גדליה בסר, לצד אביו. אחר כך רוני פינקוביץ' קרא לו ולבוגרים אחרים של ניסן נתיב להעלות את ההצגה "פרודו". הם עשו חזרות במשך חצי שנה והציגו במשך שנתיים (1988-1987) בתיאטרון הבטון, מה שהיה מפעל סוכר נטוש באזור התעשייה ברמת גן. ההצגה שׂוחקה כולה בשפת הג'יבריש והשתתפו בה רחל שור, ארז שפריר, סיגל פרחי, רותי שמואלוב, נועה גולדברג, אבשלום לוי ויוחנן הרסון, והיא מספרת על ארוחת ערב של אנשי צמרת שההזיות והתשוקות מציפות אותם והחיים הפנימיים מתערבלים בחיים המעשיים והופכים אותם על פיהם.

בשנים 1993-1989 שיחק בן זאב בתיאטרון החאן. הוא שיחק בהצגה "לוקאס הפחדן", מאת נסים אלוני, בבימויו של אלדד זיו, בה שיחק גם משה איבגי. שיחק ב"אהבת מוות", מאת ענת גוב, בבימויו של אלדד זיו ; ב"ירושלימה", מאת יוסף אל-דרור, בבימויו של גדי רול, שעסקה בסינדרום ירושלים ; ב"מלון מינסק", מאת חנן פלד, בבימויו של ערן בניאל, בתפקיד הראשי יחד עם מוטי כץ..

אחר כך עבר בן זאב לתיאטרון באר שבע, שם גילם ב-1993 את פוגאר בהצגה "נוכלים ואוהבים", מאת ג'ורג' פרקר, בבימויו של האנגלי פיטר ג'יימס. איתו שיחקו ליאור אשכנזי, נורמן עיסא, אסף אשתר, ואחרים. בהצגה "חלום ליל קיץ" (בבימויו של שחר סגל), גילם את דמותו של בעל המלאכה שגם. הוא שיחק נהג מונית בהצגה "כסף קל" פרי עטו של ריי קוני, וגילם את אחד מאנשי העיירה בהצגה "אשת האופה", בבימויו של גדי רול, בה כיכב זאב רווח. בן זאב וקצין משטרה בהצגה "התאומים מוונציה" מאת קרלו גולדוני, בבימויו של מיקי גורביץ'. בתפקיד התאומים שיחק אבי קושניר.

בן זאב שיחק את מוזו בהצגת הילדים "אוזו מוזו מכפר קאקארוזו" פרי עטו של אפרים סידון. הוא שיחק בהצגת הילדים "וגר זאב עם כבש" שכתבה אחותו חמוטל בן זאב. ההצגה זכתה בפרס הצגות הילדים בחיפה (1997) ונשלחה לייצג את ישראל בפסטיבל הצגות בינלאומי בטרומסו, נורווגיה. הוא שיחק בהצגה "חלם" שזכתה בפרס בפסטיבל חיפה להצגות ילדים 2009.

בן זאב משחק בהצגה "החיפושיות" בתיאטרון הקיבוץ, שכתבה חמוטל בן זאב וביים יקי מחרז. ההצגה יצאה ב-1999. היא מספרת על חיפושית בשם שירי (מיכל ברנד) שנולדה עם נקודות שחורות בשמורה של חיפושיות עם נקודות אדומות. היא נדחית בשמורה ומתביישים בה, עד שהיא עוברת לשמורה של חיפושיות שחורות, שם היא מתקבלת בהערצה, מתחתנת עם חיפושון ונולדים להם ילדים. בן זאב משחק בתפקיד כפול.

ב-1993 הוקרנה הסדרה "קופיקו", בה גילם את אברום, שכן של משפחת לזר.
בשנים 2009-2007 שיחק בן זאב בתיאטרון בית ליסין, בהצגה "האגם המוזהב", מאת ארנסט תומפסון, בבימויו של רוני פינקוביץ'. הוא גילם את הדוור צ'רלי, חבר ילדות של צ'לסי (קרן צור) שמחזר אחריה.

בן זאב שיחק בשתי הצגות שכתב וביים גור קורן ונטלו חלק בפסטיבל תיאטרון קצר בצוותא. האחת ב-2011, "מחזה ליום המשפחה", קומדיה המתארת שיחה רגשית ומעמיקה בבית זונות בין הלקוחות, הזונה והסרסור ומציגה פער בין הסיטואציה לתכנים. בהצגה שיחקו גם עירית נתן בנדק, עומר עציון וגור קורן. ההצגה השנייה "עדות שקר" ב-2012, לצידו שיחקו יניב ביטון וגניה סנופ.

מאז 2005 עורך בן זאב מופע אימפרוביזציה בשם "על הבמה" ביחד עם ניר רון ויואב בר-לב.

בן זאב הגיש בערוץ הספורט את התוכנית "חמש על האש", תוכנית בידור על כדורגל שהייתה תוכנית הדגל של הערוץ בעונת המשחקים 1994/1995. הוא הגיש גם את השעשועון "הגול הגדול".
בשנת 1999 הגיש במקביל בערוץ 2 ובערוץ הספורט את התוכנית "מלך הפנדלים", ששודרה במחציתם של המשחקים המרכזיים. היה זה שעשועון טלוויזיוני, שהזוכה בו אמור היה לזכות ב-5,555,555 שקלים. איש לא זכה בסכום, אבל התוכנית זכתה לפופולריות גדולה מאוד.

בן זאב הגיש את קלטת האליפות של מכבי חיפה (עונת 2000/2001), והגיש במשך שלוש שנים (2001–2004) תוכנית שבועית בשם "קולות מהיציע" בערוץ הקבוצות (ערוץ נישה שהיה שייך למכבי חיפה והפועל תל אביב).

בן זאב שיחק במגוון רחב של תפקידי אורח בתוכנית "זהו זה!" (1989–1992). הוא גילם את דמותו של בנצי שלום, ראש הממשלה בסדרה "הנפילים". הוא שיחק בעונה הראשונה של הסדרה "פולישוק" (2009). את יוז'י ולדמן, בעל אולם האירועים "ארמונות טוסקנה" וחבר במועצת מל"ל. שיחק שוטר בסדרה "החיים זה לא הכול". שיחק את הפסיכולוג של גרשון (גרי) מנדלבאום (יניב פולישוק) ב"הפיג'מות". שיחק תפקיד קבוע של עוזר במאי בתוכנית "המופע של קושניר" ששודרה בערוץ הראשון (1999).

בן זאב שיחק בתפקיד הראשי בסרטה הקצר של אלה פוליצר "להציל את תקווה". הוא מגלם את צביקי, מורה לנהיגה שדורס את הכלבה תקווה, מכאן מתחוללת התרחשות עניינים סוערת ומצחיקה. הסרט השתתף בפסטיבל הסרטים הבינלאומי וולג'ין בירושלים 2009 ובפסטיבל הבינלאומי ה-13 לסרטי סטודנטים, 2009.

בן זאב משחק בסרט האוטוביוגרפי "רסיסי אהבה" של הבמאי ניסים נוטריקה (2011). הוא מגלם את אברהם ליפשיץ, השכן ניצול השואה של סמי (יחזקאל לזרוב) ומלכה (ריימונד אמסלם). מיכה (עידן שלו), ילדם של הזוג בורח לביתו של אברהם ליפשיץ מפחד אביו האלים וגדל אצלו. בן זאב מועמד לפרס האקדמיה לשחקן המשנה הטוב ביותר על תפקידו בסרט.

כתב טור אישי בעיתונות המקומית ברשת שוקן וב"מגזין המושבות" משנת 2007 עד 2010.

בן זאב מעביר בימים אלה חוגי דרמה בבתי ספר. כתב וביים הצגות סיום וימי עצמאות בבתי ספר ובמועצות מקומיות.

באוקטובר 2012 סיים לביים הצגת יחיד עם איל מסד, שחקן שחולה בטרשת נפוצה, ומבצע את ההצגה כולה על כיסא הגלגלים שלו.

משנת 2013 עד היום, מלמד בן זאב תיאטרון בתיכון המושבה, זכרון יעקב.

תפקידים
-------

### תיאטרון

| הצגה | תיאטרון/חברת הפקות | מחזאי | במאי | תפקיד | שנה |
| --- | --- | --- | --- | --- | --- |
| הגלגול | תיאטרון בימת המושבות | רונן שמי על פי קפקא | רונן שמי | הדייר | 2013 |
| בגדי המלך החדשים | תיאטרון נדנדה | עיבוד של איילה קורקוס להנס כריסטיאן אנדרסן | אבי מלכה | חייט נוכל | 2013 |
| פפפפפפפ | ההצגה הזוכה בפסטיבל עכו, עתידה לעלות בצוותא בהפקת תיאטרון האינקובטור | אהרון לוין וירון אדלשטיין | אהרון לוין וירון אדלשטיין | הרמטכ"ל | 2013 |
| עדות שקר | פסטיבל תיאטרון קצר בצוותא | גור קורן | גור קורן | מר גליצר | 2012 |
| מחזה ליום המשפחה | פסטיבל תיאטרון קצר בצוותא | גור קורן | גור קורן | לקוח ב' | 2010 |
| האגם המוזהב | תיאטרון בית ליסין | ארנסט תומפסון | רוני פינקוביץ' | צ'רלי | 2009-2007 |
| התאומים מוונציה | קופרודוקציה של בית ליסין עם באר-שבע | קרלו גולדוני | מיקי גורביץ' | ברגלו | הצגת בכורה: 14 באוגוסט 1997 |
| כסף קל | תיאטרון באר שבע | ריי קוני | לסלי לוטון |  |  |
| חשבון פתוח | תיאטרון באר שבע (קופרודוקציה עם תיאטרון יובל) | מייקל קוני | בריאן גודפריי |  | 1997 |
| פרלוד לנשיקה | תיאטרון באר שבע |  | עידו ריקלין | טום/פרד |  |
| חלום ליל קיץ | תיאטרון באר שבע | שייקספיר | שחר סגל | שגם, הנגר | 1995 |
| המתחזה | תיאטרון באר שבע | ויליאם ריילי | רוברט וודרופ | פררו, משרת | 3 בדצמבר 1994 |
| אשת האופה | תיאטרון באר שבע | מרסל פניול | גדי רול |  | 1994 |
| נוכלים ואוהבים | תיאטרון באר שבע | ג'ורג' פרקר | פיטר ג'יימס | פוגאר | 1993 |
| מלון מינסק | תיאטרון החאן | יוסף אל-דרור | גדי רול |  | 1992 |
| ירושלימה | תיאטרון החאן | יוסף אל-דרור | גדי רול |  | 1992 |
| אהבת מוות | תיאטרון החאן | ענת גוב | אלדד זיו |  | 1992 |
| לוקאס הפחדן | תיאטרון החאן | נסים אלוני | אלדד זיו |  | 1992 |
| ציונה הלא תשאלי | פסטיבל עכו | אסטבן גוטפריד | אסטבן גוטפריד |  | ספטמבר 1991 |
| המוזג | פסטיבל עכו | אברהם שושנר | רוני פינקוביץ |  | 1990 |
| פרודו | תיאטרון הבטון | רוני פינקוביץ' ביחד עם השחקנים | רוני פינקוביץ' | המארח | 1989 |
| חיי נישואין | תיאטרון חיפה | דוד פוגל | גדליה בסר | יוהאן | 1988-1987 |

### הצגות ילדים

| הצגה | תיאטרון/חברת הפקות | מחזאי | במאי | תפקיד | שנה | מידע נוסף |
| --- | --- | --- | --- | --- | --- | --- |
| החיפושיות | תיאטרון הקיבוץ | חמוטל בן-זאב | יקי מחרז | אבא של שירי וקישתא העכביש | 2012-1999 |  |
| רובין הוד | תיאטרון חיפה | חמוטל בן-זאב | נורמן עיסא | הנסיך ג'ורג' | 24 בנובמבר 2004 - 2007 |  |
| וגר זאב עם כבש | נאוה הפקות | חמוטל בן-זאב | יקי מחרז | זאביק הזאב |  | זוכת פרס פסטיבל חיפה להצגות ילדים 1997 |
| אין כמו בבית | משה בן עזרי וחן בלום | חמוטל בן זאב, על פי ספרה: אין כמו בבית | צביקה כרמון | כרוב, אבא צדוק, דודון השדון | 1998 |  |
| מחסן השטוזים של דתיה | נאווה הפקות | דתיה בן דור | יקי מחרז |  | 1990 |  |
| חלם |  | חמוטל בן זאב | גולן אזולאי | הרשלה | 2009 | פרס חביבת הקהל בפסטיבל הצגות ילדים בחיפה |

### קולנוע

| סרט | במאי | תפקיד | שנה | מידע נוסף |
| --- | --- | --- | --- | --- |
| רסיסי אהבה | ניסים נוטריקה | אברהם ליפשיץ | 2011 | מועמד לפרס אופיר לשחקן המשנה הטוב ביותר לשנת 2011 |
| חלום צהרים (סרט קצר) | עומר רייס | ליצן | 2010 |  |
| להציל את תקווה | סרט גמר בסמינר הקיבוצים, בבימויה של אלה פוליצר | צביקי | 2009 | השתתף בפסטיבל הקולנוע ירושלים 2009 ובפסטיבל הבינ"ל ה-13 לסרטי סטודנטים, 2009 |

### טלוויזיה

| סדרה/תוכנית | ערוץ | תסריטאי | במאי | תפקיד | שנה |
| --- | --- | --- | --- | --- | --- |
| פולישוק | ערוץ 2 | שמואל הספרי | שמואל הספרי | יוז'י ולדמן | 2009 |
| הנפילים | ערוץ הילדים בyes |  | רובי דואניאס | בנצי שלום | 2008 |
| הפיג'מות | ערוץ הילדים | רובי דואניאס | יואב צפיר | פסיכולוג | 2004 |
| קולות מהיציע | תוכנית שבועית בערוץ הקבוצות |  |  | הגשה | 2004-2001 |
| הלילה השנים עשר | סדרת מופת בערוץ הילדים |  |  |  | 2001 |
| ג'וני | ערוץ 2 |  | איתן ענר | אבינועם | 2002 |
| המופע של קושניר | ערוץ 1 | דניאל לפין וחיים אידיסיס | עדי בנימינוב | דדי | 1999 |
| חמש על האש | ערוץ הספורט בכבלים |  |  | הגשה | 1996-1995 |
| אקשן |  | אבי שמש ועופר קניספל | דוד אורבך |  | 1996-1994 |
| קופיקו | ערוץ הילדים | חנן פלד על פי ספריה של תמר בורנשטיין לזר | עדי בנימינוב | אברום | 1993 |
| כתר בראש | ערוץ 1 | יעקב שבתאי | רם לוי |  |  |
| שרה | ערוץ 1 | אורנה בן דור | אורנה בן דור |  | 1990 |
| רמי ורד | ערוץ 10 |  |  | תפקידי אורח |  |
| מלך הפנדלים | ערוץ 2 וערוץ הספורט |  |  | מגיש | 2000-1999 |
| חמש על האש | ערוץ הספורט |  | עורך נועם שניידר | מגיש | 1995 |
| הגול הגדול | ערוץ הספורט |  |  | מגיש | בזמן משחקי אליפות אירופה 1996 |
| רצח תרתי משמע | ערוץ 1 |  |  |  |  |
| "אנשים מדברים..." - תשדיר תעמולת בחירות מרצ | ערוץ 1 |  |  |  | 1992 |
| החיים זה לא הכל | ערוץ 2 | דניאל לפין |  | תפקיד השוטר בשלוש עונות שונות |  |
| מקומון | ערוץ 1 |  |  | שחקן אורח | 1992 |
| לחברים בלבד | ערוץ 1 |  | עידו בהט |  | 1991 |
| זהו זה! |  |  |  | שחקן אורח בתוכניות רבות | 1992-1989 |

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **ערן בן-זאב** |

* ערן בן זאב, במסד הנתונים הקולנועיים IMDb (באנגלית)
* ערן בן-זאב באתר אישים
* ערן בן-זאב באתר אידיבי
* ערן בן זאב, אבא הבאתי צלחת: ערן בן זאב מקדיש את האליפות לאביו, באתר nrg‏, 25 במאי 2011

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009116378905171
* VIAF: 3160664913103360436
* WorldCat (עם VIAF): 3160664913103360436

 |